Protea-kolwer uit span oor haar gewigArgieffoto van Lizelle Lee. (Foto: Cricinfo) Die voormalige Protea-kolwer Lizelle Lee sê haar gewig was ŉ belangrike faktor in haar besluit om uit internasionale krieket te tree. Lee, rekordhouer van die meeste T20-lopies (1 896) deur ’n Protea-vrouekrieketspeler, het verlede maand haar uittrede aangekondig. Dít nadat sy ŉ gewigstoets gedruip het en deur Krieket Suid-Afrika (KSA) huis toe gestuur is, sê die 30-jarige kolwer in die BBC World Service se podsending Stumped. Lee is verlede maand onbevoeg vir die toetse teen Engeland verklaar nadat sy nie aan die fiksheidstandaarde voldoen het nie. Lee is gevolglik deur KSA gevra om terug te keer na Suid-Afrika vir verdere toetse. Die moontlikheid dat die nasionale krieketbeheerliggaam in haar pad kon staan om aan ligas regoor die wêreld deel te neem, het ook in daardie stadium soos ’n swaard oor Lee se kop gehang. “Ek het vir hulle gesê ek is uit die span gelaat as gevolg van hoe ek lyk en hoeveel ek weeg. Hulle het gesê, ‘nee, ons laat jou uit die span omdat jy die fiksheidstoets gedruip het’. “Maar as jy mooi daaraan dink, hét ek die fiksheidstoets deurgekom,” vertel Lee op die podsending. “Ek het die hardloop deurgekom, maar ek was nie die aanvaarde gewig nie. So julle laat my uit die span oor my gewig. As ŉ vrou breek dit my. Dit is seker een van die moeilikste dinge om te hoor dat jy nie vir ŉ span kan speel nie omdat jy te veel weeg. “Ek weet ek lyk nie soos ŉ atleet nie, maar dit beteken nie dat ek nie my werk kan doen nie. Ek het verlede jaar so gelyk en ek het ŉ briljante jaar gehad.” Lee is in 2021 deur die gesaghebbende Wisden Cricketers’ Almanack as die vrouekrieketspeler van die jaar aangewys. Argieffoto van Lizelle Lee. (Foto: Saeed Khan/AFP) Hoewel die kolwer maar met ’n stillerige vertoning by die onlangse Wêreldbeker-toernooi in Nieu-Seeland tevrede moes wees, het haar kolf ongetwyfeld die praatwerk in 2021 gedoen. Sy het 632 lopies teen ŉ gemiddeld van 90,28 geslaan, terwyl haar onoorwonne 132 lopies teen Indië die hoogste telling van haar eendagkrieketloopbaan is. “Ek voel nie goed oor myself nie,” erken Lee in die podsending. “Ek kyk nie eers meer na myself in die spieël nie, want ek hou nie van hoe ek lyk nie. Maar dit kom al lank saam, want elke keer as ek in die (Suid-Afrikaanse) kamp is, gaan dit altyd oor my gewig. Dit breek ŉ mens emosioneel af. “Ek het snags by die huis in my bed gesit en huil en gedink, wat gaan ek aan my gewig doen? Ek sukkel al so lank hiermee. “Ek het my agent gebel en hy het gevra wat ek wil doen. “Hulle [KSA] het gesê hulle is regtig hartseer om my te sien gaan, maar as daar geen ander manier is nie, respekteer hulle my besluit. Hulle het nie eens gevra wat hulle kan doen om my te laat bly nie.” Lee se uittrede uit internasionale krieket stel haar in staat om steeds in The Hundred vir Manchester Originals in Engeland te speel. Sy het ook by die Hobart Hurricanes in die Women’s Big Bash League in Australië ŉ kontrak geteken. “KSA kan ook nie ŉ ‘sertifikaat van geen beswaar’ vir The Hundred-toernooi terughou nie, want finansieel is dit baie geld [as ek daar speel] en ons het dit nodig, veral met ŉ jong gesin, so ek het gesê ek gaan aftree.” Sy erken dat sy deur haar loopbaan gesukkel het om haar gewig te beheer, maar sê sy het nie die nodige ondersteuning van KSA ontvang nie. “Hulle het my nooit gevra wat ek nodig het om my te help om gewig te verloor nie. Dis iets wat ek nog altyd op my eie gedoen het.” “Ek doen my sessies in die gimnasium. Ek doen alles opleidingsgewys wat ek nodig het om te doen. Ek weet nie, ek sukkel met my gewig. Dit is al so vir ek weet nie hoeveel jaar nie. “Emosioneel is dit net so uitputtend, en ek kon dit nie meer doen nie.” Lizelle Lee in ODI cricket in 2021: 632 runs @ 90.285 half-centuries, 1 centuryHighest score of 132* A brilliant year with the bat ????#WisdenAwards pic.twitter.com/7yOzilfpHU — Wisden (@WisdenCricket) April 20, 2022 Bron: BBC